open-index/open-wikipedia-markdown huggingface dataset:
Nico González (2002)

**Nicolás González Iglesias** eli **Nico** (s. 3. tammikuuta 2002 A Coruña) on espanjalainen jalkapalloilija, joka edustaa englantilaista Manchester Cityä. Hän on pelannut Espanjan alle 17- ja alle 21-vuotiaiden maajoukkueissa. Hän on pelipaikaltaan keskikenttäpelaaja.

González siirtyi juniori-ikäisenä FC Barcelonaan ja nousi edustusjoukkueeseen kaudella 2021–2022, jolloin hän pelasi La Ligassa 27 ottelua ja teki maalin joulukuussa peräkkäisissä otteluissa Osasunaa ja Elcheä vastaan. Mestarien liigassa hän pelasi tuolla kaudella neljä ja Eurooppa-liigassa kolme ottelua. Kauden 2022–2023 González pelasi lainalla Valenciassa. Hän pelasi 26 La Ligan ottelua ja teki maalin syyskuussa Getafea vastaan. Kesällä 2023 hän siirtyi portugalilaisseura Portoon. Hän pelasi kaudella 2023–2024 Primeira Ligassa 25 ottelua ja teki maalin maaliskuussa Portimonensea ja huhtikuussa Casa Piaa vastaan. Hän voitti Portugalin cupin. Mestarien liigassa hän pelasi kuusi ottelua. Elokuussa 2024 hän teki Portugalin supercupin loppuottelussa Sportingia vastaan joukkueensa 2–3-kavennusmaalin sen noustessa 0–3-tappioasemasta jatkoaikavoittoon. Hän pelasi kaudella 2024–2025 tammikuun loppuun mennessä Portugalin pääsarjassa 17 ottelua, joissa teki viisi maalia ja antoi neljä maalisyöttöä. Eurooppa-liigassa hän pelasi seitsemän ottelua ja teki maalin tammikuussa Maccabi Tel Avivia vastaan.

González siirtyi Englannin Valioliigan Manchester Cityyn 60 miljoonan euron siirtosummalla helmikuun 2025 alussa. Hän pelasi loppukauden aikana 11 valioliigaottelua, joista avauskokoonpanossa yhdeksän ottelua. Hän teki maalin toukokuussa Bournemouthia vastaan. Mestarien liigassa hän teki maalin ainoassa ottelussaan pudotuspelien playoff-kierroksella Real Madridia vastaan. Seurajoukkueiden MM-kilpailuissa hän pelasi yhden ottelun.

## Lähteet

## Aiheesta muualla
* Nico WhoScored-sivustolla.
Hongkongin kielitieteellinen seura

**Hongkongin kielitieteellinen seura** (, ) on tieteellinen seura, joka toimii kielitieteen parissa Hongkongissa. Seura on perustettu vuonna 1986.

Vuonna 1993 seura julkaisi kantoninkiinan romanisaatioon tarkoitetun jyutping-järjestelmän. Seuralla on kolme työryhmää, jotka käsittelevät jyutpingiä, kaksikielistä sanastoa ja kielipolitiikkaa.

## Lähteet
Altševskin piiri

**Altševskin piiri** () on hallinnollinen piiri Ukrainan Luhanskin alueella. Piirin hallinnollinen keskus on Altševskin kaupunki (; 106&nbsp;550 as., 2021). Itä-Ukrainan sodan seurauksena piiri on kuulunut vuodesta 2014 Ukrainan hallituksen kontrollin ulkopuolelle jääneisiin kapinallisalueisiin.

Ukrainan vuoden 2020 aluehallinnollisessa uudistuksessa maan paikallispiirien lukumäärää vähennettiin huomattavasti. Tällöin Altševskin piirin pinta-alaksi tuli 2&nbsp;010 neliökilometriä.

Ukrainan tilastokeskus arvioi Altševskin piirin väkiluvuksi 437&nbsp;513 (1.1.2021). Kaupunkilaisiksi heistä tilastoitiin 96,9 prosenttia (423&nbsp;926 as.), eli piirin 11 kaupungin (Almazna, Altševsk, Brjanka, Holubivka, Zymohirja, Zorynsk, Irmino, Kadijivka, Kyputše, Pervomaisk, Perevalsk) ja 24 kaupunkityyppisen taajaman asukkaat.

## Lähteet
Global Times

**Global Times** () on kiinalainen maailmanpolitiikkaan ja ulkomaanuutisiin keskittyvä sanomalehti, joka kirjoittaa Kiinan hallinnon näkökulmasta ja on sitoutunut kommunistipuolueeseen. Global Timesin emoyhtiö on *[[Kansan päivälehti]]*. 

Alkuperäinen kiinankielinen versio perustettiin vuonna 1993 ja englanninkielinen versio vuonna 2009.

Lehti ilmestyy viisi kertaa viikossa minkä lisäksi sillä on myös verkkoversio.

Lehteä on kuvailtu Kiinan valtion äänenkantajana kansainväliselle yleisölle. Nationalistisen ja poliittisesti epäkorrektin sävynsä takia lehteä on myös kutsuttu "Kiinan Foxiksi". Global Timesin tunnetuimpia toimittajia oli sen entinen päätoimittaja Hu Xijin.

## Lähteet
Josh (elokuva)

**Josh** (suom. ”Intohimo”) on vuonna 2000 ensi-iltansa saanut intialainen hindinkielinen romanttinen toimintaelokuva, jonka ohjasi Mansoor Khan. Pääosia näyttelivät Shah Rukh Khan, Aishwarya Rai, Chandrachur Singh ja Sharad Kapoor.

## Juoni
Max, joka asuu kaksoissisarensa Shirleyn kanssa Goassa, raivostuu saadessaan tietää, että tämä on rakastunut Rahuliin, kilpailevan jengin johtajan Prakashin veljeen.

## Näyttelijät

## Soundtrack

## Vastaanotto
Box Office India julisti *Joshin* 350&nbsp;miljoonan rupian tuotollaan ”keskinkertaiseksi”.

## Palkinnot
* International Indian Film Academy Awards
** Paras lavastus – Nitin Chandrakant Desai

## Lähteet

## Aiheesta muualla
* 
*
50 sentin armeija

**50 sentin armeija**, tai **50 sentin puolue** (), on kollektiivinen nimitys Kiinan viranomaisten palkkaamille internet-trolleille. Nimi tulee kiinankielisestä sanasta *wumao*, joka tarkoittaa 0,5 yuania – trollien väitetään saavan tämän verran palkkaa jokaista kirjoittamaansa kommenttiaan kohden. Arvioiden mukaan 50 sentin armeija julkaisee 488 miljoonaa julkaisua vuodessa.

Wumao-nimitystä pidetään alentavana ja nimestään huolimatta kyseessä ei ole virallinen osa armeijaa. Toiminta kohdistetaan myös sellaisille sivuille, jotka on kielletty Kiinassa (esim. Facebook, Twitter ja YouTube). 50 sentin armeija toimii siten, että sen jäsenet jättävät negatiivisia kommentteja esim. Kiinaa kritisoiviin sosiaalisen median julkaisuihin täyttäen mm. kommenttikentät, mikä puolestaan painaa näitä alas algoritmien kautta. Heinäkuussa 2020 Twitter ilmoitti poistavansa 170 000 tiliä, joita 50 sentin armeijan katsottiin käyttävän.

Wumao-toimijoista erotetaan usein myös **ziganwu** (), jotka eivät saa palkkaa, vaan tekevät samaa työtä ilmaiseksi.

## Lähteet
Vico

**Vico** voi tarkoittaa ainakin seuraavia:
* Giambattista Vico, italialainen valistusfilosofi, historioitsija, juristi ja reettori

;paikannimenä:
* Vico Canavese, kunta Italiassa Piemonten alueella olevassa Torinon metropolikaupungissa
* Vico Equense, kunta Etelä-Italiassa Napolin metropolikaupungissa Campanian alueella
Vico Canavese

**Vico Canavese** () on kunta Italiassa Piemonten alueella sijaitsevassa Torinon metropolikaupungissa.  Vuoden 2022 alussa kunnassa oli arviolta 430 asukasta.

## Lähteet

## Aiheesta muualla
James Crawford

**James Crawford** (s. 3. toukokuuta 1997) on kanadalainen alppihiihtäjä ja supersuurpujottelun maailmanmestari. Hän on alppiyhdistetyn olympiapronssimitalisti vuodelta 2022.

Crawford saavutti nuorten maailmanmestaruuskilpailuissa hopeaa supersuurpujottelussa vuonna 2016 ja kultaa joukkuekilpailussa 2017. Aikuisten arvokilpailuissa hän kilpaili ensimmäisen kerran Pyeongchangin olympialaisissa 2018 ja sijoittui alppiyhdistetyssä 20:nneksi sekä suurpujottelussa 29:nneksi. Åren MM-kilpailuissa 2019 hän sijoittui supersuurpujottelussa 36:nneksi. Cortina d’Ampezzon MM-kilpailuissa 2021 hän sijoittui alppiyhdistetyssä neljänneksi, supersuurpujottelussa 14:nneksi ja syöksylaskussa 21:nneksi. Pekingin olympialaisissa 2022 hän saavutti alppiyhdistetyssä pronssia, mitä ennen hän sijoittui jo syöksylaskussa neljänneksi ja supersuurpujottelussa kuudenneksi. Courchevelin / Méribelin MM-kilpailuissa 2023 Crawford saavutti supersuurpujottelun maailmanmestaruuden ja sijoittui syöksylaskussa viidenneksi. Milano–Cortinan olympialaisissa 2026 hän oli syöksylaskussa yhdeksäs.

Maailmancupissa Crawford oli ennen Pekingin olympiamitaliaan sijoittunut neljä kertaa kymmenen parhaan joukkoon. Tammikuussa 2021 hän oli Kitzbühelin supersuurpujottelussa kuudes, joulukuussa 2021 Val Gardenan supersuurpujottelussa kahdeksas sekä tammikuussa 2022 Wengenin supersuurpujottelussa viides ja Kitzbühelin syöksylaskussa kuudes. Ensimmäisen palkintosijansa hän saavutti oltuaan toinen Kvitfjellin supersuurpujottelussa maaliskuussa 2022. Hän sijoittui kauden 2021–2022 supersuurpujottelucupissa viidenneksi. Kaudella 2022-2023 hän sijoittui Beaver Creekin syöksylaskussa kolmanneksi. Bormion ja Aspenin syöksylaskuissa hän sijoittui toiseksi. Syöksylaskucupissa hän oli viides. Kaudella 2024–2025 hän voitti Kitzbühelin syöksylaskun. Hän sijoittui Kvitfjellin supersuurpujottelussa toiseksi. Syöksylaskucupissa hän oli viides.

## Lähteet
Vico Equense

**Vico Equense** () on kunta Italiassa Campanian alueella olevassa Napolin metropolikaupungissa.  Vuoden 2021 alussa kunnassa oli 20&nbsp;416 asukasta.

## Lähteet

## Aiheesta muualla
Natá de los Caballeros

**Natá de los Caballeros** on kaupunki ja *corregimiento* Panamassa Coclén maakunnassa. Natá de los Caballeros on perustettu vuonna 1522 ja se on Amerikan Tyynenmeren puoleisen osan vanhin kaupunki. Sen asukasluku vuonna 2010 oli 6&nbsp;003.

## Maantiede

Natá de los Caballeros sijaitsee Panaman Coclén maakunnassa Natán piirikunnassa. Kaupunki on Panaman Tyynenmeren puoleisella osalla. Matkaa idässä sijaitsevaan maan pääkaupunki Panamaan on noin 290 kilometriä. Natá de los Caballerosin kunnan (*corregimiento*) pinta-ala on 174,7&nbsp;km².

## Historia

Natá de los Caballeros on Amerikan vanhin Tyynenmeren puoleinen kaupunki. Kaupungin perusti espanjalainen konkistadori Gaspar de Espinosa 20. toukokuuta 1522. Nimi *Natá* viittasi paikallisen intiaanipäällikön nimeen. Nimen osa *los Caballeros* oli puolestaan viittaus de Espinosan ratsuväkeen. Varhaiselta siirtomaakaudelta peräisin oleva Basílica menor de Santiago Apóstol on läntisen pallonpuoliskon toiseksi vanhin kirkko.

Kun englantilaisen merirosvo Henry Morganin joukot ryöstivät Panaman tuolloisen hallinnollisen keskuksen Panamá Viejossa vuonna 1671, Natá de los Caballeros oli kahden vuoden ajan Panaman hallinnollinen pääkaupunki yhdessä Penonomén kaupungin kanssa.

## Väestö
Natá de los Caballerosin asukasluku oli vuonna 2010 6&nbsp;003. Vuonna 2000 vastaava lukema oli 5&nbsp;902 ja vuonna 1990 5&nbsp;158. Asukastiheys oli vuonna 2010 34,4 as./km².

## Lähteet
Penonomé

**Penonomé** on kaupunki Panamassa ja Coclén maakunnan hallinnollinen keskus. Kaupunki on perustettu vuonna 1581 ja se on tärkeän maatalousalueen taloudellinen keskus. Kaupungin asukasluku oli vuonna 2010 21&nbsp;748.

## Maantiede

Penonomé sijaitsee Panaman Coclén maakunnan keskiosassa Penonomén piirikunnassa Río Zaratíjoen vieressä. Kaupunki on myös maakunnan hallinnollinen keskus. Ympäröivä alue on laajaa tasankoa. Tasangolla on rancheja ja viljelmiä. Kaupungin kautta kulkee Pan-Amerikan valtatie. Kaupungin pinta-ala on 53&nbsp;km².

## Historia

Ennen Panaman siirtomaakautta nykyisen kaupungin paikalla oli intiaanien asuttama kaupunki, joka oli raunioitunut ennen eurooppalaisten saapumista. Kaupunkia ympäröivällä alueella on useita intiaanien jälkeensä jättämiä arkeologisia kohteita, kuten La Pintadan kalliomaalaukset.

Espanjalaiset perustivat nykyisen Penonomén kaupungin vuonna 1581. Nimensä kaupunki sai paikallisen intiaanipäällikön mukaan, jonka espanjalaiset olivat teloittaneet. Kun Henry Morganin merirosvot ryöstivät Panaman tuolloisen keskuksen Panamá Viejossa vuonna 1671 Penonomé oli muutaman vuoden yhdessä Natá de los Caballerosin kaupungin kanssa Panaman uusi hallinnollinen pääkaupunki.

Siirtomaakautinen espanjalainen arkkitehtuuri on säilynyt etenkin kaupungin keskusaukion ympärillä. Historiallisia rakennuksia ovat esimerkiksi Catedral de Penonomé ja Casa de Gobierno.

## Talous
Penonomé on panamalaisittain tärkeän maatalousalueen taloudellinen keskus. Kaupungista viedään markkinoille lähiseudulla tuotettua luonnonkumia, kahvia ja kaakaota. Kaupungissa valmistetaan myös esimerkiksi saippuaa ja panamahattuja.

## Väestö
Penonomén asukasluku oli vuonna 2010 21&nbsp;748. Vuonna 2000 vastaava lukema oli 15&nbsp;841 ja vuonna 1990 12&nbsp;117. Asukastiheys oli vuonna 2010 410,7&nbsp;as./km².

## Lähteet
Luhanskin piiri

**Luhanskin piiri** () on hallinnollinen piiri Ukrainan Luhanskin alueella. Piirin hallinnollinen keskus on Luhanskin kaupunki (; 399&nbsp;559 as., 2021). Itä-Ukrainan sodan seurauksena piiri on kuulunut vuodesta 2014 Ukrainan hallituksen kontrollin ulkopuolelle jääneisiin kapinallisalueisiin. Luhanskin piirin pohjoispuolella sijaitsee Štšastjan piiri, ja muilla suunnilla kolme Venäjän sotilaallisesti tukemiin kapinallisalueisiin lukeutuvaa piiriä: idässä Dovžanskin piiri, etelässä Rovenkyn piiri ja lännessä Altševskin piiri.

Ukrainan vuoden 2020 aluehallinnollisessa uudistuksessa alueiden alaisten paikallispiirien lukumäärää vähennettiin huomattavasti. Tällöin Luhanskin piirin pinta-alaksi tuli 2&nbsp;150 neliökilometriä. 

Ukrainan tilastokeskus arvioi Luhanskin piirin väkiluvuksi 529&nbsp;716 (1.1.2021). Kaupunkilaisiksi heistä tilastoitiin 92,7 prosenttia (494&nbsp;101 as.), joka sisälsi neljän kaupungin (Luhansk 399&nbsp;559 as., Lutuhyne 17&nbsp;134 as., Molodohvardijsk 22&nbsp;514 as., Oleksandrivsk 6&nbsp;427 as.) ja 15 kaupunkityyppisen taajaman asukkaat.

## Lähteet
Rovenkyn piiri

**Rovenkyn piiri** () on hallinnollinen piiri Ukrainan Luhanskin alueella. Piirin hallinnollinen keskus on Rovenkyn kaupunki (; 45&nbsp;651 as., 2021). Itä-Ukrainan sodan seurauksena piiri on kuulunut vuodesta 2014 Ukrainan hallituksen kontrollin ulkopuolelle jääneisiin kapinallisalueisiin. Rovenkyn piiri rajoittuu etelässä Venäjän Rostovin alueeseen. Sitä ympäröivät muilla ilmansuunnilla Venäjän sotilaallisesti tukemiin kapinallisalueisiin lukeutuvat piirit: lännessä Donetskin alueen Horlivkan piiri, pohjoisessa Altševskin ja Luhanskin piirit, sekä idässä Dovžanskin piiri.

Ukrainan vuoden 2020 aluehallinnollisessa uudistuksessa alueiden alaisten paikallispiirien lukumäärää vähennettiin huomattavasti. Tällöin perustetun (de jure) Rovenkyn piirin pinta-alaksi tuli 2&nbsp;090 neliökilometriä. 

Ukrainan tilastokeskus arvioi Rovenkyn piirin väkiluvuksi 295&nbsp;057 (1.1.2021). Kaupunkilaisiksi heistä tilastoitiin 93,8 prosenttia (276&nbsp;903 as.), eli kuuden kaupungin (Antratsyt, Bokovo-H’rustalne, H’rustalnyi, Miusynsk, Petrovo-Krasnosillja ja Rovenky) sekä 26 kaupunkityyppisen taajaman asukaat.

## Lähteet
Brividi

**Brividi** () on italialaisten laulajien Mahmoodin ja Blancon kappale, joka julkaistiin 2. helmikuuta 2022. Mahmood ja Blanco osallistuivat kappaleella vuoden 2022 Sanremon musiikkifestivaaleille ja voittivat kilpailun. Täten he edustivat kappaleella Italiaa vuoden 2022 Eurovision laulukilpailussa Torinossa.

Kappale rikkoi Italian Spotifyn ennätyksen, sillä se sai eniten striimauksissa yhdessä päivässä.

Kappale kilpaili Euroviisujen finaalissa, jossa se sai 268 pistettä ja sijoittui kuudenneksi.

## Listasijoitukset

## Lähteet
Satu Autiosalo

**Satu Autiosalo** (s. 18. helmikuuta 1975 Parkano) on Saarijärven kaupunginjohtaja. Hänen valittiin virkaan 24. tammikuuta 2022. Aiemmin hän on toiminut Saarijärven kaupungin palveluksessa vuodesta 2007 lähtien hallinto- ja taloussihteerinä, apulaiskaupunginjohtajana sekä henkilöstö- ja hallintojohtajana. Autiosalo on koulutukseltaan hallintotieteiden maisteri, pääaineenaan kunnallistalous.

Autiosalo toimi valintahetkellä Saarijärven kaupunginjohtajan sijaisena. Virallisesti hänen tehtävänsä kaupunginjohtajana alkoi maaliskuussa 2022.

## Lähteet
Gatúninjärvi

**Gatúninjärvi** () on tekojärvi Panamassa. Järvi muodostaa osan Panaman kannaksen läpi kulkevaa Panaman kanavaa. 

## Maantiede

Gatúninjärvi on tekojärvi Panamassa, sekä osa Panaman kannaksen läpi kulkevaa Panaman kanavaa. Järven pinta-ala on vedenpinnan tason ollessa normaali 425&nbsp;km² ja sen tilavuus on noin 6&nbsp;km³. Järvi on muodostunut Chagresjoen patoamisen myötä järven pohjoisosassa. 

Järvellä on aikaisemmista kukkuloista muodostuneita saaria, kuten Barro Colorado ja Isla Guacha. Isla Guacha on luonnonsuojelualue ja Barro Coloradolla sijaitsee Smithsonian Tropical Research Instituten tutkimusasema.

## Historia
Gatúninjärvi muodostui Panaman kanavan ja Gatúnin padon rakentamisen yhteydessä vuosien 1907 ja 1913 välillä. Gatúninjärvi oli aikanaan maailman suurin tekojärvi. Järvi on paitsi osa Panaman kanavaa, mutta sen vettä käytetään myös kanavan muiden osien suluilla etenkin kuivempien kausien vallitessa. On ilmennyt, että sulkuporttien suurentaminen laivojen koon kasvun vuoksi yhdessä el Niño -ilmiön kanssa lisää järven suolapitoisuutta, mikä puolestaan tuo Panamaan makean veden puutetta.

## Lähteet
Edward Vickers

**Edward Vickers** (1804 Sheffield – 1897) oli englantilainen mylläri, joka perusti yhdessä appensa George Naylorin kanssa metallisulattamo *Naylor, Hutchinson, Vickers and Co*:n, josta tuli sittemmin *Naylor, Vickers and Co.* Tämä yritys listautui pörssiin vuonna 1867 nimellä *Vickers, Sons and Co.* Yrityksestä tuli lopulta Vickers, huomattava brittiläinen terästeollisuuden yhtiö.

## Lähteet
Anthony Herbert

**Anthony Herbert** (s. 14. huhtikuuta 1998) on trinidadilainen jalkapalloilija, joka edustaa USL Championshipissä pelaavaa Las Vegas Lights:ia.
Anton Hjalmar Leppälä

**Anton Hjalmar Leppälä**  (26. elokuuta 1886 Hausjärvi – 21. heinäkuuta 1949 Tuusula) oli suomalainen yrittäjä ja yritysjohtaja, joka sai teollisuusneuvoksen arvonimen.

Leppälän vanhemmat olivat maanviljelijä Johan Erik Leppälä ja emäntä Maria Flora Leppälä ja puoliso vuodesta 1906 Elli Julia Holmila. Leppälä kävi vain kansakoulun, mutta perehtyi sittemmin laajasti käsityöalaan Keski-Euroopassa. Lasinleikkaajana ensin toimittuaan hän perusti oman peilitehtaan vuonna 1915. Suomen sisällissota vaikutti myös peilimarkkinoihin,  peilien tuotanto teollistui ja tarjonta Suomeen tuli Euroopasta eikä enää Venäjältä. Leppälän onnistui nykyaikaistaa oman peilitehtaansa koneet ja tuotantomenetelmät ja vallata merkittävästi kotimaan markkinoita tuonnilta.

Vuonna 1938 Leppälä laajensi liiketoimintaansa perustamalla  Riihimäelle peili- ja lasihiomon ja hankkimalla vähän myöhemmin vielä toisen vastavan yrityksen Turusta. Hänellä oli myös peilien kultaamo ja kehystämö. Leppälä myös työllisti ja koulutti peilialalle paljon henkilöitä ja kannusti heitä yrittäjiksi. Hänellä oli runsaasti luottamustehtäviä käsi- ja pienteollisuuden piirissä ja omalla alallaan. Teollisuusneuvoksen arvonimi Leppälälle myönnettiin vuonna 1946.

## Lähteet
Johannes-Andreas Hanni

**Johannes-Andreas Hanni** (24. maaliskuuta 1957 Valga, Neuvostoliitto – 6. marraskuuta 1982 Tallinna, Neuvostoliitto) oli virolainen sarjamurhaaja, joka murhasi kolme ihmistä ja söi heidän lihaansa. Hän yritti tappaa myös vaimonsa, mutta tämä selviytyi ja avusti pian miestään tämän viimeiseksi jääneessä väkivaltarikoksessa.

Sosialistisen yhteiskunnan syrjimän baptistipapin poika Hanni koki kaltoinkohtelua perheessään, ajautui nuorisorikolliseksi ja vietti vuosia vankiloissa ja kasvatuslaitoksissa. Vuonna 1981 hän avioitui bussinkuljettaja Pille Toomlan kanssa ja työskenteli Tallinnan Palace-hotellissa tarjoilijana.

Maaliskuussa 1982 Hanni puukotti kuoliaaksi saarenmaalaisen merimiehen, leikkasi palan lihaa hänen jalastaan, toi lihapalan kotiin ja valmisti aterian. Toukokuussa 1982 Hanni surmasi valkovenäläisen eläkeläismiehen tämän siirtolapuutarhamökissä ja leikkasi tämän sukuelimet irti. Kolmas uhri oli hänen heinäkuun 1982 lopulla surmaamansa keski-ikäinen nainen, joka oli metsässä poimimassa vadelmia. Kuukautta myöhemmin Hanni yritti vaimonsa kanssa surmata taksinkuljettajamiehen, jonka kuitenkin onnistui tehdä vastarintaa ja pelastua.

Hannin pariskunta pidätettiin lokakuussa 1982 muun muassa taksinkuljettajan antamien tuntomerkkien perusteella. Johannes-Andreas Hanni hirttäytyi sellissään marraskuussa. Pille Hanni tuomittiin vankilaan, josta hän vapautui 10 vuotta myöhemmin presidentti Lennart Meren armahtamana. Hän vaihtoi henkilöllisyytensä ja muutti Suomeen.

Suomalainen, Virossa asuva kirjailija Ville Hytönen löysi Hannin tarinan ollessaan tutkimassa virolaislehtiä arkistossa muista syistä. Hän käsikirjoitti aiheesta kuusiosaisen dramatisoidun radiodokumenttisarjan, jonka on Yleisradiolle ohjannut Henri Tuulasjärvi. Siinä Hytönen muun muassa kiertelee rikospaikkoja ja haastattelee asiasta tietäviä. Työryhmä löysi myös nimensä muuttaneen Pille Hannin, mutta nainen kieltäytyi haastattelusta. Hytönen on koonnut aiheesta myös kirjan.

## Lähteet
*''Ihmissyöjä. Neuvosto-Eestin sarjamurhaaja'', audio 6 &times; n. 25 min. Yle Areena.
### Viitteet

## Kirjallisuutta
* Hytönen, Ville: *Johannes-Andreas. Romaani rakkauden synnistä; rikoksesta Jumalaa ja sosialismia vastaan.* Like 2022. .
Warpeace

**Warpeace** (myös **War/Peace** ja **Sota vai rauha**) on Inderjit Kaur Khalsan ohjaama ja käsikirjoittama suomalainen dokumenttielokuva vuodelta 2017.

Elokuva on yhteiskunnallinen dokumentti, joka käsittelee Yhdysvalloissa toiminutta The Weather Underground-ryhmää.

## Lähteet
Ulitsa Dmitrijevskogon metroasema

**Ulitsa Dmitrijevskogo** () on yksi Moskovan metron asemista. Se avattiin 3. kesäkuuta 2019.

## Lähteet

## Aiheesta muualla
Thaimaan alle 20-vuotiaiden jääkiekkomaajoukkue

**Thaimaan alle 20-vuotiaiden jääkiekkomaajoukkue** edustaa Thaimaata alle 20-vuotiaiden kansainvälisissä jääkiekko-otteluissa. Joukkuetta valmensi kaudella 2018–2019 suomalainen Juhani Ijäs ja kaudella 2021–2022 thaimaalais-suomalainen Kim Aarola. Joukkue osallistui vuonna 2019 Kansainvälisen jääkiekkoliiton IIHF:n järjestämään Challenge Cup of Asian alle 20-vuotiaiden 1. divisioonan turnaukseen, jossa se sijoittui ensimmäiseksi. Kaudella 2021–2022 joukkue voitti alle 20-vuotiaiden Aasian ja Oseanian -mestaruuden.

## Sijoitukset

### Maailmanmestaruuskilpailuissa

* 2025 – 3. divisioonan B-lohko; 1.
* 2026 – 3. divisioonan A-lohko; 5.

## Lähteet
Qionghai

**Qionghai** ( on piirikuntatason kaupunki Etelä-Kiinan Hainanin maakunnan itäosassa. Sen väkiluku vuoden 2020 väestönlaskennassa oli 528&nbsp;238, ja sen pinta-ala on 1692&nbsp;km2.

Qionghai on jaettu 12 kuntatason alueeseen: 

## Galleria

Kuva:咖啡吧风光 - panoramio.jpg
Kuva:Qionghai in 2015 - 03.JPG
Kuva:Government building in Qionghai - 01.JPG
Kuva:Boao 05.jpg
Kuva:HN QH Yacht Wharf 2 Boao Jade Belt beach.jpg


## Lähteet
Pikaluistelu talviolympialaisissa 2022

**[[Pikaluistelu]]ssa** kilpailtiin **[[Talviolympialaiset 2022|Pekingin 2022 talviolympialaisissa]]** 5.–19. helmikuuta National Speed Skating Ovalissa.

Kilpailutapahtumia oli 14, joista seitsemän oli miehille ja seitsemän naisille.

## Aikataulu
:*Kaikki ajat paikallista aikaa ([[Aikavyöhyke|UTC+8]]).*
**Lihavoidut** tapahtumat ovat loppukilpailuja.

## Mitalitaulukko

## Tulokset
### Miesten kilpailut

### Naisten kilpailut

;Huomioita

## Lähteet
Wanning

**Wanning** ( on piirikuntatason kaupunki Etelä-Kiinan Hainanin maakunnan kaakkoisosassa. Sen väkiluku vuoden 2020 väestönlaskennassa oli 545&nbsp;992, ja sen pinta-ala on 1883&nbsp;km2.

Wanning on jaettu 12 kuntatason alueeseen: 

## Galleria

Kuva:Wanning skyline (2).jpg
Kuva:万宁神州站 2站台.jpg


## Lähteet
Dongfang

**Dongfang** () on piirikuntatason kaupunki Etelä-Kiinan Hainanin maakunnan länsiosassa. Sen väkiluku vuoden 2020 väestönlaskennassa oli 444&nbsp;458, ja sen pinta-ala on 2272&nbsp;km2.

Dongfang on jaettu kymmeneen kuntatason alueeseen, joista kahdeksan on suurkuntia ja kaksi on maalaiskuntia: 

**Suurkunnat:**
*Basuo ()
*Donghe ()
*Datian ()
*Gancheng ()
*Banqiao ()
*Sanjia ()
*Sigeng ()
*Xinlong ()

**Maalaiskunnat:**
*Tian’an ()
*Jiangbian ()

## Galleria

Kuva:华能东方电厂 - panoramio (1).jpg
Kuva:华能东方电厂 - panoramio.jpg


## Lähteet
Kaksi tarinaa rakkaudesta

**Kaksi tarinaa rakkaudesta** on Eirik Svenssonin ohjaama norjalais-suomalaisena yhteistuotantona tehty draamaelokuva vuodelta 2012.

Elokuva on romanttinen draamaelokuva, jossa suomalainen tanssija Kaisa ja Jacob tapaavat Istanbulissa ja rakastuvat toisiinsa.

## Lähteet
Arabiemiraattien alle 20-vuotiaiden jääkiekkomaajoukkue

**Yhdistyneiden arabiemiraattien alle 20-vuotiaiden jääkiekkomaajoukkue** edustaa Yhdistyneitä arabiemiraatteja kansainvälisissä alle 20-vuotiaiden jääkiekko-otteluissa. Joukkue on osallistunut Kansainvälisen jääkiekkoliiton IIHF:n järjestämään Challenge Cup of Asian alle 20-vuotiaiden turnaukseen vuosina 2018 ja 2019. Vuonna 2018 joukkue sijoittui pronssille ja vuonna 2019 neljänneksi, eli viimeiseksi. Kaudella 2021–2022 maajoukkue eteni Aasian ja Oseanian -mestaruuskisojen pronssiotteluun, mutta koki tappion.

## Lähteet
Bohoduh’iv

**Bohoduh’iv** (, ) on pienehkö kaupunki Harkovan alueella Itä-Ukrainassa. Bohoduh’iv on maaseutuvaltaisen Bohoduh’ivin piirin (124&nbsp;936 as., 2021) hallinnollinen keskus. Kaupungin asukasluvuksi arvioitiin 14&nbsp;882 (2021). 

Bohoduh’iv sijaitsee Harkovan alueen luoteisosassa, maanteitse noin 60 kilometriä Harkovasta länsiluoteeseen. Venäjän rajalle on linnuntietä noin 22 kilometriä Bohoduh’ivin keskustasta. Kaupungissa on Harkovasta luoteeseen Sumyyn johtavan rataosuuden rautatieasema.

Ensimmäinen kirjallinen maininta paikkakunnasta on vuodelta 1662. Paikkakunta on saanut nimensä Jumalan Pyhälle Hengelle omistelun ensimmäisen kirkon mukaan. Samalla paikalla olleesta asutuksesta on kirjallinen mainita jo vuodelta 1517. kaupungin asema sille myönnettiin vuonna 1780. 


Tiedosto:Bohodukhiv (railway station).jpg|Rautatieasema.
Tiedosto:Богодухівський краєзнавчий музей, 2018 03.jpg|Kotiseutumuseo.


## Lähteet

## Aiheesta muualla
Wuzhishan

**Wuzhishan** () on piirikuntatason kaupunki Etelä-Kiinan Hainanin maakunnan eteläosassa. Sen väkiluku vuoden 2020 väestönlaskennassa oli 112&nbsp;269, ja sen pinta-ala on 1883&nbsp;km2. Kaupunki on nimetty siellä sijaitsevan 1840 metriä korkean Wuzhivuoren mukaan.

Wuzhishan on jaettu seitsemään kuntatason alueeseen, joista neljä on suurkuntia ja kolme on maalaiskuntia: 

**Suurkunnat:**
*Tongza ()
*Nansheng ()
*Maoyang ()
*Fanyang ()

**Maalaiskunnat:**
*Changhao ()
*Maodao ()
*Shuiman ()

## Galleria

Kuva:五指山 - panoramio (1).jpg
Kuva:Small waterfalls and stone bridge at Five Finger Mountain.jpg
Kuva:Bird's Eye of FiveFingersMountain - panoramio.jpg
Kuva:FiveFingersMountain - panoramio.jpg
Kuva:五指山 - panoramio.jpg


## Lähteet
Kaspiansimpputokko

**Kaspiansimpputokko** (*Benthophilus macrocephalus*) on tokkojen (Gobiidae) heimoon kuuluva kalalaji.

Kaspiansimpputokko voi kasvaa korkeintaan noin kymmenen senttimetrin mittaiseksi (SL). Sen ruumis on harmaa. Lajilla on ensimmäisessä selkäevässään 3–4 piikkiruotoa.

Kaspiansimpputokkoa tavataan suuressa osassa Kaspianmeren rannikkoa sekä Volgajokea ylöspäin Astrahaniin asti. Lajin lisääntymisaika on huhti-heinäkuussa. Naaras laskee kutemansa mädin tyhjiin nilviäisten kuoriin. Kaspiansimpputokon elinikä on noin yksi vuosi. Sen ravintoa ovat pääasiassa kalat ja nilviäiset.

## Lähteet
* Taksonomian lähde luukaloista heimon sukuun asti: 
### Viitteet
Nils van der Poel

**Nils Göran van der Poel** (s. 25. huhtikuuta 1996 Trollhättan) on kilpailu-uransa vuonna 2022 lopettanut ruotsalainen pikaluistelun olympiavoittaja.

Van der Poel voitti nuorten maailmanmestaruuden 5&nbsp;000 metrillä vuosina 2014 ja 2015. Vuonna 2017 hän sijoittui matkakohtaisissa MM-kilpailuissa 10&nbsp;000 metrillä kahdeksanneksi. Hän osallistui olympialaisiin ensimmäisen kerran Pyeongchangissa 2018, jolloin hän sijoittui 5&nbsp;000 metrillä 14:nneksi. Samana vuonna hän sijoittui yleisluistelun MM-kilpailuissa yhteispisteissä kuudenneksi.

Vuonna 2021 van der Poel sijoittui Heerenveenin Euroopan-mestaruuskilpailuissa yhteispisteissä neljänneksi oltuaan 10&nbsp;000 metrillä nopein ajalla 12.42,80 ja 5&nbsp;000 metrillä toiseksi nopein ajalla 6.13,03; molemmat ajat olivat Ruotsin-ennätyksiä ja ensin mainittu myös EM-kisaennätys. Myöhemmin samana vuonna hän voitti matkakohtaisissa MM-kilpailuissa Heerenveenissä kultaa 5&nbsp;000 metrillä ajalla 6.08,39 ja 10&nbsp;000 metrillä maailmanennätysajalla 12.32,95 voittaen hopeamitalistin lähes 13 sekunnilla ja pronssimitalistin lähes 22 sekunnilla. Joulukuussa 2021 hän luisteli Salt Lake Cityssä maailmancupin kilpailussa 5&nbsp;000 metrin maailmanennätyksen 6.01,56. Pekingin olympialaisissa 2022 hän voitti kultaa 5&nbsp;000 metrillä olympiaennätysajalla 6.08,84 ja 10&nbsp;000 metrillä maailmanennätysajalla 12.30,74. Van der Poel lahjoitti kisojen jälkeen 10 000 metrin kultamitalinsa pois, jotta voisi kiinnittää huomionsa taisteluun ihmisoikeuksien puolesta. Hän lahjoitti mitalin ruotsalaiselle ihmisoikeustaistelijalle Angela Guille, jonka isä Gui Minhai on Kiinassa vangittuna oleva kirjakauppias. Kiina on tuominnut hänet syytettynä vakoilusta. Samana talvena van der Poel voitti vielä yleisluistelun maailmanmestaruuden Hamarissa ennätyspisteillään 148,696 sekä pitkien matkojen maailmancupin.

## Ennätykset

## Lähteet
Linda Hofstad Helleland

**Linda Cathrine Hofstad Helleland** (s. 26. elokuuta 1977 Klæbu) on norjalainen oikeistopuolueen poliitikko. Hän toimi Solbergin hallituksessa kulttuuriministerinä (2015–2018), lapsi- ja tasa-arvoministerinä (2018–2019) sekä alue- ja digitalisaatioministerinä (2020–2021). Hän on istunut suurkäräjillä vuodesta 2009, tosin jo vuosina 2001–2005 hän toimi Børge Brenden korvaajana tämän toimiessa ministerinä.
## Lähteet

## Aiheesta muualla
* ''Linda Hofstad Helleland'' Norjan suurkäräjien verkkosivuilla
Pouilly-en-Auxois

**Pouilly-en-Auxois** on kunta Ranskassa Côte-d'Orin departementissa Bourgogne-Franche-Comtén alueella. Se sijaitsee noin 40 kilometriä Beaunen kaupungista luoteeseen.

Vuonna 1832 valmistuneen Burgundin kanavan korkein kohta on Pouilly-en-Auxois’ssa 378 metrin korkeudella. Korkeimmalla kohdalla kanava kulkee tunnelissa, jonka pituus on 3 333 metriä. Tunnelissa ei ollut ollenkaan hinaustietä, joten proomumiehet työnsivät veneitään tangoilla ja vetäen ketjuilla. Tunnelin läpi kulkeminen kesti kahdeksasta kymmeneen tuntia. Vuonna 1867 otettiin käyttöön höyryhinaaja. Tunnelin läpi kulkemiseen kului 1,5 tuntia, mutta hinaajan savu johti onnettomuuksiin. Vuonna 1894 käyttöön saatiin sähköhinaaja, joka on nykyään museoituna.


Tiedosto:Canal_de_Bourgogne_voute.jpg|Kanavatunnelin suuaukko
Tiedosto:Toueur-Pouilly.jpg|Sähkökäyttöinen hinaaja


## Lähteet

## Aiheesta muualla
Kolmoskehä

**Kolmoskehä,** (*Tretje transportnoje koltso* tai *Tretje koltso* tai *TTK*) on Moskovan keskustaa kiertävä kehätie, joka sijaitsee Puutarhakehän ja Moskovan kehätien (MKAD) välissä. Kehätiellä on 17 liittymää, 14 siltaa ja 3 tunnelia (Lefortovo, Kutuzovski, Gagarinskaja).

## Reitti
Kehätie on pituudeltaan 35&nbsp;km pitkä ja kaistoja kehätiellä on neljä kumpaankin suuntaan. Kolmoskehä on yksi Moskovan pääteistä, ja se kärsii pahoista liikenneruuhkista, jonka vuoksi kolmoskehän ja Moskovan kehätien välillä on rakenteilla neljäs kehätie. Kolmoskehä, mukaan lukien Euroopan viidenneksi pisin kaupunkitunneli Lefortovon tunneli, on valmistunut vuonna 2004.

## Galleria

Tiedosto:Third Ring near Moscow City.jpg|Kolmoskehä Moskvajoen yli kulkevalta Dorogomilovsky-sillalta, lähellä Moskovan kansainvälistä yrityskeskusta.
Tiedosto:Выход щита на станции метро «Рижская» БКЛ (сентябрь 2020) (02).jpeg|Kolmoskehä Rizhskajan ylikulkusilta.
Tiedosto:Third ring bridge city.jpg|Kolmoskehän Dorogomilovsky-silta Moskovajoen yli.


## Katso myös

* Bulevardikehä
* Puutarhakehä
* Moskovan kehätie
* Keskinen kehätie

## Lähteet
Jälki elämässä – 4 tarinaa kidutuksesta

**Jälki elämässä – 4 tarinaa kidutuksesta** on Mervi Junkkosen ohjaama ja käsikirjoittama suomalainen dokumenttielokuva vuodelta 2011.

Elokuva on yhteiskunnallinen dokumentti, jonka aiheena on kidutus. Siinä kerrotaan neljän Suomeen muuttaneen henkilön henkilökohtaiset tarinat kidutuksesta.

## Lähteet
Afroditia

**Afroditia** (, ) eli **Afrodisia** (, ) oli antiikin aikainen kaupunki ja kaupunkivaltio (*polis*) Lakoniassa Kreikassa. Se sijaitsi oletettavasti Malean niemellä lähellä Boiaa, mutta sen tarkkaa sijaintia ei tunneta.

Afroditian historiasta tiedetään vain vähän. Pausaniaan mukaan sen olisi perustanut Aineias. Kaupungin nimen perusteella siellä on ollut Afroditen kultti. Thukydides mainitsee Afroditian 400-luvulla eaa. rannikolla olleena vartiopaikkana. 300-luvulla eaa. kaupungin asukkaat siirrettiin Boiaan *[[synoikismos|synoikismoksessa]]*, jossa olivat mukana myös Etis ja Side. Kaupungin todellinen asema ennen tätä tunnetaan huonosti, mutta se on luetteloitu nykytutkimuksessa polisten joukkoon.

## Lähteet
Anthana

**Anthana** (, ) oli antiikin aikainen kaupunki ja kaupunkivaltio (*polis*) Kynuriassa Kreikassa. Se sijaitsi nykyisen Vóreia Kynourían kunnan alueella, mutta sen tarkkaa sijaintia ei tunneta varmuudella.

## Maantiede

Anthana sijaitsi Thyreatiissa eli Thyrean poliksen alueella Kynuriassa, joka oli välillä Argolista ja välillä Lakoniaa. Kaupungin sijaintipaikaksi on ehdotettu kolmea eri paikkaa. Ensimmäinen on Tsiórovos Závitsa-vuoren lounaisrinteessä lähellä nykyistä Káto Dolianáa; toinen on Ágios Andréaksen Nisí (Nisí Agíou Andréa) rannikolla; ja kolmas Parálio Ástroksen Nisí (Nisí Paralíou Ástrous) samoin rannikolla.

## Historia

Anthanan historiasta tiedetään antiikin lähteistä vain vähän. Thukydideen mukaan Anthana kuului Spartalle 400-luvun eaa. lopulla, toisin sanoen oli tuolloin Lakoniaa. Se pysyi Spartan hallussa vuoteen 338 eaa., jolloin Filippos II antoi sen Argokselle. Thukydides kertoo, että Anthanaan asettui aiginalaisia, jotka ateenalaiset olivat karkottaneet näiden kotisaarelta peloponnesolaissodan alkamisen (431 eaa.) jälkeen. Aiginalaisia asettui myös läheiseen Thyreaan. Kaupungin kansalaisesta käytettiin etnonyymiä *Anthaneus* (). Pseudo-Skylaksilla kaupungin nimenä esiintyy *Methana* (), mikä on virhe tekstissä.

## Rakennukset ja löydökset

Sekä Tsiórovoksesta että Ágios Andréaksen Nisístä on löydetty keramiikan osia klassiselta roomalaiselle kaudelle. Sekä Ágios Andréaksen Nisístä että Parálio Ástroksen Nisístä on löydetty linnoitusmuurilla varustetun asutuksen jäänteet. Kaksi viimeksi mainittua paikkaa on yhdistetty myös Thyreaan.

## Lähteet

## Aiheesta muualla
Châtenois-les-Forgesin kantoni

**Châtenois-les-Forges** on Ranskassa yksi Territoire de Belfortin departementin kantoneista. Se käsittää 16 kuntaa ja sen alueella asui vuoden 2018 alussa 14 663 ihmistä. Châtenois-les-Forgesin kantonin keskustoimisto on Châtenois-les-Forgesin kunnassa.

## Kunnat
Châtenois-les-Forgesin kantonin kunnat:

* Andelnans
* Argiésans
* Banvillars
* Bermont
* Botans
* Bourogne
* Buc
* Charmois

* Châtenois-les-Forges
* Chèvremont
* Dorans
* Meroux-Moval
* Sevenans
* Trévenans
* Urcerey
* Vézelois

## Lähteet
Boia

**Boia** (, myös ) eli **Boiai** (, ) oli antiikin aikainen kaupunki ja kaupunkivaltio (*polis*) Lakoniassa Kreikassa. Se sijaitsi lähellä nykyistä Neápoli Voiónin kaupunkia.

## Maantiede

Boia sijaitsi Lakonian koillisosassa Malean niemenkärjen ja Onugnathoksen niemen välissä olleen Boianlahden (, lat. *Boeaticus Sinus*) rannalla. Pausanias sijoitti kaupungin noin 200 stadioninmittaa eli 37 kilometriä etelään Epidauros Limerasta. Nykyisin kaupungin katsotaan sijainneen joko Neápoli Voiónin eli aiemman Vátikan paikalla tai lähellä sen pohjoispuolella. Boian kaupunkivaltion hallussa olleen alueen kooksi on arvioitu noin 25–100 neliökilometriä.

## Historia

Boian kaupunki oli olemassa ainakin klassiselta roomalaiselle kaudelle. Pausaniaan mukaan kaupungin perustajana pidettiin kreikkalaisessa mytologiassa Boiosta, joka oli yksi heraklideista ja johti sinne siirtokuntalaisia läheisistä Afroditiasta, Etiistä ja Sidestä. Boian siis katsottiin olleen perustettu *[[synoikismos|synoikismoksella]]* yhdistämällä nämä varhaisemmat kaupungit. Nykyisin on kuitenkin arveltu, että nämä kolme kaupunkia olisi yhdistetty jo ennestään olemassa olleeseen Boiaan, ja tämä olisi tapahtunut vasta 300-luvulla eaa., mahdollisesti joskus vuoden 369 eaa. jälkeen.

Boian myöhemmistä vaiheistä tiedetään vain vähän. Klassisella kaudella kaupunki oli yksi Spartan perioikkikaupungeista ja toimi sen satamana. Boia kukoisti erityisesti roomalaisella kaudella, jolloin se kuului vapaiden lakonialaisten liittoon ja löi omaa rahaa. Kaupungin kansalaisesta käytettiin etnonyymiä *Boiatēs* ().

## Rakennukset ja löydökset

Kaupunkiin liittyvät löydöt ovat pääosin peräisin roomalaiselta kaudelta. Piirtokirjoituslöydöt osoittavat, että paikalla on ollut kaupunki jo ennen tätä, mutta klassisen kauden kaupungista ei ole tehty löytöjä. Arkeologisiin löydöksiin lukeutuu muun muassa muurien, roomalaisten kylpylöiden ja muiden rakennusten jäänteitä. Kaupungin pääkirkon alta on löydetty varhaiskristillisen basilikakirkon raunioita.

Pausaniaan mukaan Boiassa oli Apollonille omistettu temppeli, joka sijaitsi sen agoralla, sekä Asklepiokselle, Serapikselle ja Isikselle omistetut temppelit. Seitsemän stadionin päässä kaupungista oli Asklepiokselle ja Hygieialle omistettu temppeli, joka oli raunioina jo Pausaniaan aikana.

Kaupungista tehtyjä esinelöytöjä on esillä Neápoli Voiónin arkeologisessa museossa.

## Lähteet
Hanni (täsmennyssivu)

**Hanni** voi tarkoittaa seuraavia asioita:

* Hanni, naisen etunimi
* Hanni, sukunimenä:
** Arto Hanni (s. 1973), suomalainen lentopalloilija
** Johannes-Andreas Hanni (1957–1982), virolainen sarjamurhaaja
** Pälvi Hanni (s. 1972), suomalainen taidegraafikko
Eua (kaupunki)

**Eua** (, ) oli antiikin aikainen kaupunki ja kaupunkivaltio (*polis*) Kynuriassa Kreikassa. Se sijaitsi nykyisen Vóreia Kynourían kunnan alueella, mutta sen tarkkaa sijaintia ei tunneta varmuudella.

Eua sijaitsi Thyreatiissa eli Thyrean poliksen alueella Kynuriassa, joka oli välillä Argolista ja välillä Lakoniaa. Kaupunki on ollut olemassa klassiselta roomalaiselle kaudelle. Se sijoitetaan usein nykyiseen Ástroksen Ellinikóon. Sieltä on tehty löytöjä geometriselta roomalaiselle kaudelle, joskin kaupunki vaikuttaa taantuneen myöhäisklassisen ja hellenistisen kauden ajaksi. Ellinikóssa oli linnoitusmuurit. Läheltä Anemómyloksesta on löydetty kulttipaikka, mahdollisesti Asklepiokselle omistettu pyhäkkö, joka ajoittuu klassiselta roomalaiselle kaudelle. Toiseksi Euan paikaksi on ehdotettu Loukoún luostarin lähistöä, josta on löydetty Herodes Atticuksen huvila, mutta kyseisen paikan löydöt ovat roomalaiselta kaudelta, eikä se vaikuta olleen varsinainen asutuskeskus.

Euan varsinaisesta historiasta tiedetään vain vähän. Kaupunki luetaan nykytutkimuksessa klassisen kauden polisten eli itsenäisten kaupunkivaltioiden joukkoon, mutta sen todellinen asema tunnetaan kuitenkin huonosti. Sijaintinsa perusteella se on ollut Spartan vallassa eli osa Lakoniaa 500–300-luvuilla eaa. Myöhemmin Eua kuului Akhaian liittoon. Kaupungin kansalaisesta käytettiin etnonyymejä *Euaos* (), *Euitēs* (), *Euatēs* () ja *Euaeus* ().

## Lähteet
Alppihiihto talviolympialaisissa 2022

**[[Alppihiihto|Alppihiihdossa]]** kilpailtiin **[[Talviolympialaiset 2022|Pekingin 2022 talviolympialaisissa]]** 6.–19. helmikuuta National Alpine Skiing Centre, Yanqingissa.

Alppihiihdossa kilpailtiin yhteensä 11 lajissa: viidessä miesten, viidessä naisten ja yhdessä joukkuekilpailussa.

## Aikataulu
:*Kaikki ajat paikallista aikaa ([[Aikavyöhyke|UTC+8]]).*
Seuraavassa listassa on kaikkien 11 lajin aikataulut.

**Lihavoidut** tapahtumat ovat loppukilpailuja.

## Mitalitaulukko

## Tulokset
### Miehet

### Naiset

### Joukkuekilpailu

## Lähteet
C’est ma vie

**C’est ma vie** on liettualaisen Evelina Sašenkon esittämä kappale, jolla hän edusti maataan vuoden 2011 Eurovision laulukilpailussa. Kappale valikoitui Liettuan edustuskappaleeksi sen voitettua liettualaisen *Eurovizija 2011* -laulukilpailun 24. helmikuuta. Kappale esitetään pääosin englanniksi, mutta sen kertosäe sisältää kaksi säetta ranskaksi.

Kappale kilpaili Eurovision laulukilpailun ensimmäisessä semifinaalissa 10. toukokuuta ja pääsi 14. toukokuuta pidettyyn finaaliin. Finaalissa kappale sijoittui 19:nneksi. Euroviisuesityksessä Sašenkoa säesti pianolla kappaleen säveltäjä Paulius Zdanavičius.

## Lähteet
*https://eurovision.tv/participant/evelina-sasenko

### Viitteet
Hippola

**Hippola** () oli antiikin aikainen kaupunki Lakoniassa Kreikassa. Se sijaitsi nykyisen Anatolikí Mánin kunnan alueella lähellä nykyistä Lagoudiésin kylää.

Hippola sijaitsi hieman luoteeseen Tainaronin niemestä. Kaupunki sijoitetaan rannikolla olevalle korkealle nykyisin nimellä Makrynás tunnetulle harjanteelle hieman pohjoiseen Thyrídesin eli Kávo Gkrósson (myös Kávo Gkróso) niemestä. Samalla harjanteella on myös bysanttilaisaikaisen Áno Poúlan (Áno Kipoúla) linnoituksen rauniot. Linnoituksen nimen ”Poúla”/”Kipoúla” on säilyttänyt antiikin aikaisen kaupungin nimen muuntuneena. Koko harjanteen pituus on noin neljä kilometriä ja korkeus merenpinnasta laskettuna 200–300 metriä.

Hippolan katsotaan olleen olemassa geometriselta ja arkaaiselta kaudelta hellenistiselle kaudelle, sekä vielä roomalaisen kauden alussa, jolloin se kuului vapaiden lakonialaisten liittoon. Kaupungin kansalaisesta käytettiin etnonyymejä *Hippolaios* () ja *Hippolaïtēs* (), feminiinissä *Hippolaitis* ().

Pausaniaan mukaan Hippolassa oli Athene Hippolaitiille omistettu temppeli. Hänen aikanaan kaupunki oli kuitenkin jo raunioina.

## Lähteet
Kainepolis (Lakonia)

**Kainepolis** (, ) eli **Kaine** (, ) eli **Tainaros** (, ) oli antiikin aikainen kaupunki Lakoniassa Kreikassa. Se sijaitsi Tainaronin niemellä nykyisen Anatolikí Mánin kunnan Kypárissoksen kylän paikalla.

## Maantiede

Kainepolis sijaitsi sille nimen antaneen Tainaronin niemen (nyk. Taínaro eli Matapan) länsirannikolla lähellä Peloponnesoksen niemimaan ja samalla koko Manner-Kreikan eteläkärkeä. Se oli rakennettu niemen kärjestä luoteeseen noin 40 stadioninmitan eli kahdeksan kilometrin päähän.

## Historia

Kainepolis, suomeksi ”Uusi kaupunki”, oli olemassa roomalaisella kaudella ja mahdollisesti jo hellenistisen kauden lopussa. Sen nimi viittaa vanhempaan Tainaronin kaupunkiin, joka sijaitsi niemen kärjessä ja tunnettiin Poseidonille omistetusta temppelistään. Piirtokirjoituksissa Kainepoliista käytetään nimeä Tainaros, mikä voi aiheuttaa sekaannuksen Tainaronin kaupunkiin. Strabon ilmeisesti mainitsee saman kaupungin virheellisessä nimimuodossa *Kinaidion* ().

Pausaniaan mukaan Kainepolis kuului vapaiden lakonialaisten liittoon. Vaikuttaa siltä, että kun Lakonian rannikon perioikit vapautuivat Spartan vallasta, he perustivat liiton ja sen pääkaupungiksi uuden kaupungin, joka sijaitsi lähellä vanhempaa Tainaronia. Siksi sen nimeksi tuli ”Uusi kaupunki”, mutta kuten piirtokirjoitukset osoittavat, siitä käytettiin edelleen myös vanhan kaupungin nimeä. Kaupungin perustamisaikaa ei tunneta tarkasti: se on perustettu sen jälkeen, kun Gytheion vapautui Spartan vallasta noin vuonna 195 eaa., ja ennen ensimmäisen vuosisadan jaa. alkupuolta.

## Rakennukset ja löydökset

Pausaniaan mukaan Kainepoliissa oli Afroditelle omistettu temppeli, joka sijaitsi lähellä merta, sekä Demeterin temppeli. Kaupungin paikalta on löydetty joitakin rakennusten jäänteitä sekä piirtokirjoituksia erityisesti Antoninusten ajalta. Kaksi piirtokirjoitusta on pienen rauniokirkon ovenpielinä uudelleenkäytetyissä steleissä eli kivilaatoissa. Toisen kirjoitus on tainaroslaisten tekemä päätösasiakirja. Toinen puolestaan on peräisin vapaiden lakonialaisten liitolta.

## Lähteet
Bohoduh’ivin piiri

**Bohoduh’ivin piiri** () on aluehallinnollinen piiri Ukrainan Harkovan alueella. Piiri rajoittuu pohjoisessa Venäjään, idässä Harkovan piiriin, etelässä Krasnohradin piiriin, lounaassa Pultavan alueen Pultavan piiriin ja luoteessa Sumyn alueen Oh’tyrkan piiriin. Maaseutuvaltaisen piirin hallintokeskuksena toimii Bohoduh’ivin kaupunki (14&nbsp;882 as., 2021).

Bohoduh’ivin piiri kuuluu Ukrainan aluehallinnon toiseen tasoon. Heinäkuun 2020 uudistuksessa Ukraina supisti Harkovan piirien lukumäärän seitsemään. Tällöin Bohoduh’ivin piirin pinta-alaksi tuli 4&nbsp;508,1 neliökilometriä. 

Ukrainan tilastokeskus arvioi Bohoduh’ivin piirin väkiluvuksi 124&nbsp;936 henkeä (1.1.2021). Piiri on maaseutuvaltainen. Kaupunkilaisiksi luokiteltiin 40,5 prosenttia piirin asukkaista (50&nbsp;629 as.), eli piirin kahden kaupungin (Bohoduh’iv 14&nbsp;882 as. ja Valky 8&nbsp;721 as.) ja kahdeksan kaupunkityyppisen taajaman väestö. Piirin taajamista väkirikkaimpia olivat Zolotšiv (7&nbsp;926 as.) ja Krasnokutsk (7&nbsp;281 as.).

Ennen vuoden 2020 alueuudistusta, Bohoduh’ivin piiri kattoi huomattavasti suppeamman pinta-alan ja piirissä asui vähemmän väkeä.

## Lähteet

## Aiheesta muualla

*Богодухів, Богодухівський район, Харківська область  (ukrssr.com.ua)
Etis (kaupunki)

**Etis** () oli antiikin aikainen kaupunki ja kaupunkivaltio (*polis*) Lakoniassa Kreikassa. Se sijaitsi Malean niemellä lähellä Boiaa, mutta sen tarkkaa sijaintia ei tunneta.

Etiin historiasta tiedetään vain vähän. Pausaniaan mukaan sen olisi perustanut Aineias. 300-luvulla eaa. kaupungin asukkaat siirrettiin Boiaan *[[synoikismos|synoikismoksessa]]*, jossa olivat mukana myös Afroditia ja Side. Kaupungin todellinen asema ennen tätä tunnetaan huonosti, mutta se on luetteloitu nykytutkimuksessa polisten joukkoon. Kaupungin kansalaisesta käytettiin etnonyymiä *Ēteios* ().

Pausanias mainitsee Etiin ja Boian lähellä olleen Asklepiokselle ja Hygieialle omistetun pyhäkön. Hänen aikanaan kaupunki oli ilmeisesti raunioina. Stefanos Byzantionlainen mainitsee muutoin tuntemattoman kaupungin nimeltä *Etaieis* (), joka saattaa olla sama paikka kuin Etis.

## Lähteet
Kiskola

**Kiskola** on suomalainen sukunimi muun muassa seuraavilla henkilöillä:

* Atte Kiskola (s. 1992), ampumahiihtäjä
* Auli Kiskola (s. 1995), ampumahiihtäjä, Atte Kiskolan sisar
* Erkki Kiskola (1932–2001), Ilmajoen kunnanjohtaja
* Reijo Kiskola (s. 1954), insinööri, yritysjohtaja
Khen (Lakonia)

**Khen** (, myös ; ) oli antiikin aikainen kaupunki ja kaupunkivaltio (*polis*) Lakoniassa Kreikassa. Sen tarkkaa sijaintia ei tunneta.

Myöskään Khenin historiasta ei tiedetä mitään. Se mainitaan lähinnä Kreikan seitsemän viisaan joukkoon luetun Mysonin yhteydessä. Jo antiikin aikana oli epäselvää, oliko hän kotoisin Khenistä Lakoniasta vai toisesta Khenistä, joka olisi sijainnut Thessaliassa Oita-vuoren juurella; lisäksi Mysonin kotipaikaksi esitettiin joskus myös Arkadia tai Kreeta. Khenin kansalaisesta käytettiin etnonyymejä *Khēneus* () ja *Khēnieus* ().

Monet Diogenes Lartioksen käyttämät lähteet sekä Stefanos Byzantionlainen sijoittivat Mysonin kotipaikan Khenin Lakoniaan. Stefanos on ainoa, joka kutsuu paikkaa polikseksi. Pausanias sen sijaan kutsuu Kheniä kyläksi Oita-vuorella. Samoin Diodoros Sisilialainen kuvaa Mysonin malislaiseksi, joka asui Khenain kylässä. On ehdotettu, että sekaannus olisi ollut seurausta spartalaisten Thessaliaan perustamasta siirtokunnasta, Herakleia Trakhiniasta.

Vaikka Khen on luetteloitu nykytutkimuksessa polikseksi eli itsenäiseksi kaupunkivaltioksi, sen todellinen asema tunnetaan kuitenkin huonosti. Etnonyymin olemassaolo viittaisi siihen, että kyseessä oli polis, mutta toisaalta Mysonin sanottiin olleen kotoisin kylästä, ei mistään poliksesta; jos Khen oli kylä, ei tiedetä, minkä poliksen alaisuuteen se kuului.

## Lähteet
Thestoros

**Thestoros** (; ) oli antiikin aikainen kaupunki ja kaupunkivaltio (*polis*) Traakiassa, nykyisellä Chalkidikín niemimaalla Kreikassa. Sen tarkkaa sijaintia ei tunneta, ei edes sitä, sijaitsiko se antiikin aikana Khalkidikeksi kutsutulla alueella vai muulla alueella Khalkidikesta nimensä saaneella nykyisellä Chalkidikín niemimaalla. Sen on arveltu sijainneen lähellä Olynthosta.

Myöskään Thestoroksen historiasta ei tiedetä juuri mitään. Kaupunki on luetteloitu nykytutkimuksessa polisten eli itsenäisten kaupunkivaltioiden joukkoon, koska se saattoi kuulua klassisella kaudella 400-luvulla eaa. Ateenan johtamaan Deloksen meriliittoon, tai ainakin ateenalaiset vaativat siltä tästä veroa, sillä se esiintyy liiton verotusluetteloissa vuonna 422/421 eaa.

## Lähteet
Tripoiai

**Tripoiai** (, myös *Tripoai*, ; ) oli antiikin aikainen kaupunki ja kaupunkivaltio (*polis*) Bottikessa nykyisellä Chalkidikín niemimaalla Kreikassa. Sen tarkkaa sijaintia ei tunneta, mutta se sijaitsi jossakin Kalindoian lähellä.

Myöskään Tripoiain historiasta ei tiedetä paljoakaan. Se oli alkuperältään bottiaialaisten kaupunki. Klassisella kaudella 400-luvulla eaa. Tripoiai kuului Ateenan johtamaan Deloksen meriliittoon, ja esiintyy liiton verotusluetteloissa vuonna 421/420 eaa. Samoihin aikoihin kaupunki kuului bottiaialaisten kaupunkien liittoon.

## Lähteet
Zereia

**Zereia** (, myös *Zeraia*, ) oli antiikin aikainen kaupunki ja kaupunkivaltio (*polis*) Traakiassa, nykyisellä Chalkidikín niemimaalla Kreikassa. Sen tarkkaa sijaintia ei tunneta, ei edes sitä sijaitsiko se antiikin aikana Khalkidikeksi kutsutulla alueella vai muulla alueella Khalkidikesta nimensä saaneella nykyisellä Chalkidikín niemimaalla.

Myöskään Zereian historiasta ei tiedetä juuri mitään. Kaupunki on luetteloitu nykytutkimuksessa polikseksi eli itsenäiseksi kaupunkivaltioksi sillä perusteella, että se on saattanut kuulua klassisella kaudella 400-luvulla eaa. Ateenan johtamaan Deloksen meriliittoon, sillä sen nimi esiintyy liiton verotusluetteloissa vuonna 422/421 eaa. Kaupungin kansalaisesta käytettiin etnonyymiä *Zēranios* ().

## Lähteet